Forslag til RÅDETS BESLUTNING om bemyndigelse af Nederlandene til i overensstemmelse med proceduren i artikel 8, stk. 4, i direktiv 92/81/EØF at anvende en differentieret punktafgiftssats for svovlfattig gasolie

(forelagt af Kommissionen)

BEGRUNDELSE

1. Fremlæggelse af anmodningen

Ved brev af 2. oktober 2000 meddelte Nederlandene Kommissionen, at de ønskede at indføre en differentieret punktafgiftssats på svovlfattig gasolie (maks. 50 ppm), i første omgang kun for erhvervskøretøjer, senere for alle typer køretøjer. Med henblik på at få forelagt en mere detaljeret beskrivelse af ordningen stillede Kommissionen Nederlandene en række supplerende spørgsmål, som blev besvaret den 31. oktober 2000.

Efterfølgende besluttede Nederlandene at ændre punktafgiftsnedsættelsesordningen, således at den fra ikrafttrædelsesdatoen gælder for alle typer køretøjer. Ved brev af 16. november 2000 meddelte den nederlandske regering således, at den havde til hensigt at nedsætte punktafgiftssatsen for svovlfattig gasolie, der anvendes som brændstof, pr. 1. januar 2001. Den reducerede punktafgift kommer ikke til at ligge under den i fællesskabsrettens fastsatte minimumssats for punktafgifter.

Ved svovlfattig dieselolie forstås dieselolie, hvis svovlindhold opfylder de miljømæssige tekniske specifikationer (maks. 50 ppm), således som de er defineret for dette brændstof i bilag IV i Europa-Parlamentets og Rådets direktiv 98/70/EF af 13. oktober 1998 om kvaliteten af benzin og dieselolie [1]. I henhold til artikel 4, stk. 1, litra c), i direktivet vil anvendelsen af dette brændstof blive gjort obligatorisk fra og med den 1. januar 2005.

[1] EFT L 350 af 28.12.1998, s. 58, direktiv om ændring af Rådets direktiv 93/12/EØF (EFT L 74 af 27.3.1993, s. 81).

De nederlandske myndigheder anfører, at punktafgiftsnedsættelsen har til formål at fremme anvendelsen af denne mere miljøvenlige dieselolie.

2. Kommissionens bedømmelse af anmodningen

I henhold til artikel 8, stk. 4, i Rådets direktiv 92/81/EØF om harmonisering af punktafgiftsstrukturen for mineralolier [2] kan Rådet med enstemmighed på forslag fra Kommissionen tillade en medlemsstat at indføre supplerende punktafgiftsfritagelser eller -lempelser, hvis særlige hensyn taler herfor.

[2] EFT L 316 af 31.10.1992, s. 12, direktiv senest ændret ved direktiv 94/74/EF (EFT L 365 af 31.12.1994, s. 46).

Ved brev af 2. oktober 2000 anmodede Nederlandene om tilladelse til etapevis at kunne indføre en differentieret punktafgiftssats på svovlfattig gasolie (maks. 50 ppm) fra og med den 1. januar 2001. Anmodningen vedrører indførelsen af en punktafgiftsnedsættelse for den omtalte brændstoftype i første omgang kun for erhvervskøretøjer [3], derefter - afhængig af markedssituationen - for samtlige typer køretøjer. Kommissionen havde betænkeligheder med hensyn til, om denne ordning, der løb over flere år, ville virke konkurrenceforvridende på det nederlandske marked. Kommissionen stillede derfor en række spørgsmål til de nederlandske myndigheder for at få fuldt overblik over ordningens forskellige elementer. Kommissionen modtog supplerende oplysninger den 31. oktober 2000.

[3] Gennem et selektivt refusionssystem.

Ved brev af 16. november 2000 meddelte den nederlandske regering således, at den havde til hensigt at foretage en vigtig ændring i den oprindelige foranstaltning, eftersom nedsættelsen af punktafgiftssatsen for svovlfattig gasolie (maks. 50 ppm) nu skulle gælde alle typer køretøjer, der anvendte den omtalte type brændstof, fra og med den 1. januar 2001. Denne ændring fremgår også af den til foranstaltningen knyttede retsakt.

Kommissionen anerkender betydningen af skattemæssige incitamenter til fremme af anvendelsen af mere miljøvenlige brændstoffer, og efter en tilbundsgående undersøgelse har Kommissionen konstateret, at punktafgiftsnedsættelsen vil være af generel karakter, dvs. at ordningen vil finde anvendelse for alle typer køretøjer, der anvender svovlfattig gasolie. Desuden vil undtagelsesbestemmelsen være af begrænset varighed, idet den udløber den 1. januar 2005, som er datoen for, hvornår anvendelsen af denne form for brændstof i henhold til Europa-Parlamentets og Rådets direktiv 98/70/EF af 13. oktober 1998 om kvaliteten af benzin og dieselolie gøres obligatorisk [4].

[4] EFT L 350 af 28.12.1998, s. 58, direktiv om ændring af Rådets direktiv 93/12/EØF (EFT L 74 af 27.3.1993, s. 81).

Den normale punktafgiftssats på gasolie, der anvendes som brændstof i Nederlandene, er 748,7 NLG [5] for 1000 l, og Fællesskabets mindstesats er fastsat til 539,9 NLG for 1000 l. Punktafgiftssatserne på svovlfattig (maks. 50 ppm) gasolie fremgår af nedenstående skema og vil komme til at afhænge af, hvor stor en del af den samlede mængde gasolie, der udbydes på det nederlandske marked, der udgøres af denne form for miljøvenligt brændstof:

[5] Den gældende punktafgiftssats pr. 1.1.2001.

>TABELPOSITION>

Der er altså tale om en degressiv foranstaltning, som overholder minimumssatsen for punktafgifter i artikel 5 i direktiv 92/82/EØF [6].

[6] EFT L 316 af 31.10.1992, s.19, direktiv senest ændret ved direktiv 94/74/EF (EFT L 365 af 31.12.1994, s. 46).

Omkostningerne i forbindelse med foranstaltningen vil i 2001 andrage 150 mio. NLG.

Undtagelsesbestemmelsen har et miljømæssigt sigte, og der er ingen tvivl om, at foranstaltningen vil medvirke til at forbedre luftkvaliteten.

Det er endvidere godtgjort, at der vil være tilstrækkelige mængder af kvalitetsmæssig tilfredsstillende gasolie af ovennævnte type til rådighed.

Endelig noterer Kommissionen sig, at Rådet allerede har godkendt en lignende undtagelsesbestemmelse for Tyskland [7], og det indgår i Kommissionens forslag til Rådets beslutning, der blev vedtaget den 15. november 2000 [8], at de undtagelsesbestemmelser, om nedsatte punktafgiftssatser til fremme af anvendelsen af mere miljøvenlige blyfri brændstoffer (diesel og/eller benzin) i Danmark, Spanien, Grækenland, Irland, Portugal, Sverige og Det Forenede Kongerige, der er i kraft pr. 31. december 2000, forlænges i 5 år.

[7] I henhold til beslutning 2000/283/EF af 10.4.2000 er det tilladt Tyskland fra og med den 1.11.2001 til den 31.12.2002 at anvende en differentieret punktafgiftssats for brændstoffer med et maksimalt svovlindhold på 50 ppm under forudsætning af, at forpligtelserne i Rådets direktiv 92/82/EØF af 19.10.1992 om indbyrdes tilnærmelse af punktafgiftssatserne for mineralolier, navnlig minimumssatserne for punktafgifter i artikel 4 og 5, overholdes.

[8] KOM(2000) 678 endelig.

I overensstemmelse med bestemmelserne i direktiv 92/81/EØF er de øvrige medlemsstater ved brev af 6. december 2000 blevet informeret om den nederlandske anmodning.

3. Beslutning

Kommissionen anbefaler Rådet at træffe beslutning om at tillade Nederlandene at anvende en differentieret punktafgiftssats på højst 0,085 NLG pr. l for svovlfattig (50ppm) gasolie, der anvendes som brændstof, i perioden fra den 1. januar 2001 til den 31. december 2004.

Forslag til

RÅDETS BESLUTNING

om bemyndigelse af Nederlandene til i overensstemmelse med proceduren i artikel 8, stk. 4, i direktiv 92/81/EØF at anvende en differentieret punktafgiftssats for svovlfattig gasolie

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/81/EØF af 19. oktober 1992

>REFERENCE TIL EN GRAFIK>

om harmonisering af afgiftsstrukturen for mineralolier [9], især artikel 8, stk. 4,

[9] EFT L 316 af 31.10.1992, s. 12, direktiv senest ændret ved direktiv 94/74/EF (EFT L 365 af 31.12.1994, s. 46).

under henvisning til forslag fra Kommissionen, og

ud fra følgende betragtninger:

(1) I henhold til artikel 8, stk. 4, i Rådets direktiv 92/81/EØF kan Rådet med enstemmighed på forslag fra Kommissionen tillade en medlemsstat at fritage mineralolier for punktafgifter eller lempe disse, hvis særlige hensyn taler herfor.

(2) Nederlandene har anmodet om tilladelse til at anvende en differentieret punktafgiftssats for svovlfattig gasolie (maks. 50 ppm) fra og med den 1. januar 2001. Denne differentiering på maksimalt 0,085 NLG pr. l kommer alle forbrugere af denne type brændstof til gode.

(3) Den svovlfattige dieselolie opfylder de miljømæssige tekniske specifikationer (maks. 50 ppm), som de er fastlagt for dette brændstof i bilag IV i Europa-Parlamentets og Rådets direktiv 98/70/EF af 13. oktober 1998 om kvaliteten af benzin og dieselolie [10]. I overensstemmelse med bestemmelserne i artikel 4, stk. 1, litra c), i direktivet vil anvendelsen af dette brændstof blive gjort obligatorisk fra og med den 1. januar 2005.

[10] EFT L 350 af 28.12.1998, s. 58, direktiv om ændring af Rådets direktiv 93/12/EØF (EFT L 74 af 27.3.1993, s. 81).

(4) De øvrige medlemsstater er blevet informeret om ovenstående.

(5) Foranstaltningen er degressiv, idet dens anvendelse er afhængig af, hvor stor en procentdel af den samlede mængde gasolie, der udbydes på det nederlandske marked, der udgøres af denne type brændstof. Den overholder minimumssatsen for punktafgifter i artikel 5 i direktiv 92/82/EØF [11].

[11] EFT L 316 af 31.10.1992, s. 19, direktiv senest ændret ved direktiv 94/74/EF (EFT L 365 af 31.12.1994, s. 46).

(6) Undtagelsesbestemmelsen har et miljømæssigt sigte, og der er ingen tvivl om, at foranstaltningen vil medvirke til at forbedre luftkvaliteten.

(7) Ud fra de foreliggende oplysninger mener Kommissionen og samtlige medlemsstater ikke, at anvendelsen af en differentieret punktafgiftssats for svovlfattig gasolie vil medføre konkurrenceforvridning, der strider mod den fælles interesse, eller virke hæmmende for det indre marked. Det er godtgjort, at der i Nederlandene vil være tilstrækkeligt med denne form for brændstof af tilfredsstillende kvalitet til rådighed.

(8) Denne beslutning foregriber ikke resultatet af eventuelle fremtidige statsstøtteprocedurer, der kan indledes i henhold til traktatens artikel 87 og 88, og den fritager heller ikke medlemsstaterne for i overensstemmelse med traktatens artikel 88 at informere Kommissionen om påtænkte statsstøtteordninger.

(9) Kommissionen gennemgår med mellemrum punktafgiftsfritagelser og -nedsættelser med henblik på at sikre, at de ikke virker konkurrenceforvridende eller hæmmende for det indre marked, og at de ikke er i modstrid med Fællesskabets miljøpolitik.

(10) Rådet tager med udgangspunkt i et forslag fra Kommissionen inden den 31 december 2004, der er datoen for udløbet af tilladelsen i denne beslutning, denne op til fornyet overvejelse -

VEDTAGET FØLGENDE BESLUTNING:

Artikel 1

1. I overensstemmelse med artikel 8, stk. 4, i Rådets direktiv 92/81/EØF tillades det Nederlandene at anvende en differentieret punktafgiftssats for svovlfattig gasolie (maks. 50 ppm) fra og med den 1. januar 2001.

2. Denne differencierede og degressive sats på maksimalt 0,085 NLG pr. l skal overholde bestemmelserne i Rådets direktiv 92/82/EØF af 19. oktober 1992 om indbyrdes tilnærmelse af punktafgiftssatserne for mineralolier [12], navnlig minimumssatserne i artikel 5.

[12] EFT L 316 af 31.10.1992, s. 19, direktiv senest ændret ved direktiv 94/74/EF (EFT L 365 af 31.12.1994, s. 46).

3. Den differentierede punktafgiftssats skal komme alle forbrugere af gasolie (maks. 50 ppm) til gode.

Artikel 2

Med mindre Rådet med udgangspunkt i et forslag fra Kommissionen foretager en fornyet gennemgang af situationen på området tidligere end planlagt, udløber denne tilladelse den 31. december 2004.

Artikel 3

Denne beslutning er rettet til Nederlandene.

Udfærdiget i Bruxelles, den

På Rådets vegne

Formand